# data[].attributes.headline
Η μεθοδολογία της εξ Αποστάσεως Εκπαίδευσης (εξΑΕ) με Παραδοσιακά Μέσα

# data[].attributes.subject
Η μεθοδολογία της εξ Αποστάσεως Εκπαίδευσης (εξΑΕ) με Παραδοσιακά Μέσα

# data[].attributes.body
Το Ελληνικό Ανοικτό Πανεπιστήμιο (ΕΑΠ) αποτελεί μια μοναδική μελέτη περίπτωσης στην ελληνική τριτοβάθμια εκπαίδευση, καθώς ιδρύθηκε το 1992 με αποκλειστικό σκοπό την ανάπτυξη της εξ Αποστάσεως Εκπαίδευσης (εξΑΕ). Η μεθοδολογία που αναπτύχθηκε στηρίχτηκε στα λεγόμενα παραδοσιακά μέσα, όπως είναι το έντυπο υλικό. Το υλικό αυτό παρουσίαζε μια συνεκτική δομή που παρείχε συστηματική υποστήριξη στη μαθησιακή διαδικασία. Τα βιβλία που εκδόθηκαν ήταν ειδικά για αυτοδιδασκαλία, με συγκεκριμένους στόχους μάθησης, ασκήσεις, ερωτήσεις αυτοαξιολόγησης και προτεινόμενη βιβλιογραφία. Αυτό το υλικό αποτελούσε τη βασική πηγή γνώσης για τον φοιτητή, αλλά η μάθηση δεν ήταν απομονωμένη. Η επικοινωνία ανάμεσα στον καθηγητή-σύμβουλο (Κ/Σ) και τους φοιτητές γινόταν πότε τηλεφωνικά και πότε ασύγχρονα (με e-mail). Το ΕΑΠ είχε θεσπίσει ένα σύστημα παρακολούθησης και υποστήριξης των φοιτητών, το οποίο λειτουργούσε κυρίως μέσω των Ομαδικών Συμβουλευτικών Συναντήσεων (ΟΣΣ). Αυτές πραγματοποιούνταν κατά κανόνα τα Σαββατοκύριακα σε συγκεκριμένα αστικά κέντρα στη χώρα και προσέφεραν προσωπική επαφή με τους εκπαιδευτές. Σε αυτές τις συναντήσεις επιλύονταν ερωτήσεις και γινόταν συνεργασία και αλληλεπίδραση μεταξύ των φοιτητών, δημιουργώντας μια ομαδικότητα. Το περιβάλλον εκπαίδευσης για του φοιτητές ήταν το σπίτι τους αλλά και οι χώροι των ΟΣΣ και των τελικών εξετάσεων. Τα μέσα για να λειτουργήσει η εκπαίδευση ήταν το ταχυδρομείο, οι τηλεφωνικές επικοινωνίες και το ηλεκτρονικό ταχυδρομείο. Η αξιολόγηση γινόταν με γραπτές εξετάσεις αλλά και εργασίες που έκαναν οι φοιτητές και τις έστελναν με e-mail. Η ανατροφοδότηση αργοπορούσε και γινόταν κυρίως στις ΟΣΣ με κάποια καθυστέρηση. Αυτό το εκπαιδευτικό μοντέλο της καλά σχεδιασμένης τότε εξΑΕ και χωρίς τη βοήθεια ψηφιακών εργαλείων είχε αναδείξει το ΕΑΠ σε φορέα πρόσβασης στην πανεπιστημιακή εκπαίδευση για χιλιάδες Έλληνες φοιτητές με θετικά αποτελέσματα.

# data[].attributes.custom_properties.9dJI0jXc
Παρουσίαση του Ελληνικού Ανοικτού Πανεπιστημίου 
https://www.eap.gr/to-eap/mission/

# data[].attributes.custom_properties.ESFTL-6w
Λιοναράκης, Α. & Σπανακά, Α. (2024). To Ελληνικό Ανοικτό Πανεπιστήμιο: Iστορική Αναδρομή. Θεματική Ενότητα ΕΤΑ50: Ανοικτή και εξ Αποστάσεως Εκπαίδευση: θεωρία, θεσμοί και λειτουργίες. Πάτρα: Ελληνικό Ανοικτό Πανεπιστήμιο.

# data[].attributes.headline
Η μεθοδολογία της εξ Αποστάσεως Εκπαίδευσης (εξΑΕ) με Ψηφιακά Μέσα

# data[].attributes.subject
Η μεθοδολογία της εξ Αποστάσεως Εκπαίδευσης (εξΑΕ) με Ψηφιακά Μέσα

# data[].attributes.body
Το Ανοιχτό Πανεπιστήμιο Κύπρου (ΑΠΚ) ιδρύθηκε το 2006. Εφαρμόζει την εξΑΕ χρησιμοποιώντας σύγχρονα ψηφιακά μέσα. Το εκπαιδευτικό υλικό του απαρτίζεται από ψηφιακά βιβλία, ηχητικές και βιντεοσκοπημένες διαλέξεις, καθώς και διαδραστικές ασκήσεις, τα οποία είναι οργανωμένα σε μια κεντρική πλατφόρμα. Αυτό παρέχει  τη δυνατότητα στους φοιτητές να έχουν στη διάθεσή τους το υλικό κάθε στιγμή και να μελετούν όποτε έχουν διαθέσιμο χρόνο. Στην επικοινωνία, το πανεπιστήμιο λειτουργεί ένα μοντέλο μικτής επικοινωνίας, στο οποίο μπορούν να αλληλεπιδρούν ασύγχρονα μέσα από φόρουμ και ηλεκτρονικό ταχυδρομείο, αλλά και σύγχρονα μέσα από καθορισμένες διαδικτυακές συναντήσεις με τους καθηγητές τους, καλύπτοντας τις εκπαιδευτικές τους ανάγκες και καλλιεργώντας δεξιότητες συνεργασίας και επικοινωνίας. Η συνεργασία ενισχύεται και με τη χρήση ψηφιακών εργαλείων που επιτρέπουν την ομαδική εργασία. Οι φοιτητές συνεργάζονται σε κοινούς ψηφιακούς χώρους για την ολοκλήρωση αναθέσεων, χρησιμοποιώντας λειτουργίες όπως τα συνεργατικά έγγραφα. Ουσιαστικά με τέτοιες δράσεις προωθούν την κοινωνική κατασκευή γνώσης. Το περιβάλλον μάθησης περιλαμβάνει συστήματα διαχείρισης μάθησης (LMS), όπως το Moodle. Αυτά λειτουργούν με εύκολη πλοήγηση και είναι ως ολοκληρωμένοι και δομημένοι ψηφιακοί χώροι. Στην αξιολόγηση εφαρμόζονται ψηφιακές μέθοδοι, όπως είναι οι ηλεκτρονικές εργασίες, τα διαδικτυακά κουίζ και τεστ. Σε ορισμένα προγράμματα πραγματοποιείται και προφορική εξέταση μέσω τηλεδιάσκεψης. Αυτή στοχεύει σε μια ολοκληρωμένη και δίκαιη αξιολόγηση των αποτελεσμάτων μάθησης των φοιτητών.

# data[].attributes.headline
Η επίδραση των εφαρμογών Τεχνητής Νοημοσύνης (ΤΝ) στη μεθοδολογία της εξ Αποστάσεως Εκπαίδευσης καθώς επίσης και οι αλλαγές που φέρνει η ΤΝ στην εξΑΕ

# data[].attributes.subject
Η επίδραση των εφαρμογών Τεχνητής Νοημοσύνης (ΤΝ) στη μεθοδολογία της εξ Αποστάσεως Εκπαίδευσης καθώς επίσης και οι αλλαγές που φέρνει η ΤΝ στην εξΑΕ

# data[].attributes.body
Τα Νέα Ψηφιακά Μέσα με νέες μεθόδους αλλά και με νέες εκπαιδευτικές πρακτικές μεταμορφώνουν την αλληλεπίδραση, τη συμμετοχικότητα και τη δημιουργικότητα των εκπαιδευομένων (Παπαδημητρίου, 2022). Η Τεχνητή Νοημοσύνη (ΤΝ) αναμένεται και αυτή να φέρει σημαντικές αλλαγές στην εξΑΕ, επαναπροσδιορίζοντας κάθε της διάσταση. Στο εκπαιδευτικό υλικό τα συστήματά της μπορούν να αναλύουν την πρόοδο και τις αδυναμίες του κάθε εκπαιδευόμενου και αυτόματα να προσαρμόζουν την δυσκολία του υλικού, να προτείνουν συγκεκριμένες λύσεις ή ακόμα και να δημιουργούν νέο εξατομικευμένο εκπαιδευτικό περιεχόμενο. Στην επικοινωνία, έξυπνοι βοηθοί συνομιλίας (chatbots) μπορούν να παρέχουν άμεσες απαντήσεις σε συχνές ερωτήσεις φοιτητών, μειώνοντας το φόρτο εργασίας των διδασκόντων. Επιπλέον, κάποια από τα εργαλεία της ΤΝ μπορούν να προσφέρουν υπηρεσίες αυτόματης μετάφρασης και βελτίωσης γραπτού λόγου σε πραγματικό χρόνο. Ως προς τη συνεργασία  μπορεί να λειτουργήσει ως εικονικός σύμβουλος ομάδας. Μπορεί να προτείνει την κατανομή εργασιών ή και τους τρόπους βελτίωσης της συνεργασίας. Τα περιβάλλοντα μάθησης έτσι θα γίνουν πιο διαδραστικά, ενσωματώνοντας εικονικούς βοηθούς που θα καθοδηγούν τον εκπαιδευόμενο. Στην αξιολόγηση μπορεί να βαθμολογήσει  αυτόματα όχι μόνο αντικειμενικές ερωτήσεις αλλά και σύνθετες γραπτές απαντήσεις και εργασίες, παρέχοντας λεπτομερή και άμεση ανατροφοδότηση. Επίσης αποτελεί και ένα δυνατό εργαλείο ανίχνευσης πλαστογραφίας, διασφαλίζοντας την ακεραιότητα της αξιολόγησης. Η χρήση όμως της ΤΝ στην εξΑΕ μπορεί να οριοθετήσει την εκπαίδευση σε χώρους που μετρούνται αλγοριθμικά. Με την εφαρμογή όμως τέτοιων πληροφορικών εργαλείων περιορίζεται η εφευρετικότητα και η δημιουργικότητα των εκπαιδευομένων αλλά και των εκπαιδευτών τους. Ο έλεγχος των αλγορίθμων επηρεάζει τον παιδαγωγικό και ηθικό τομέα της εκπαίδευσης. Η καθοδήγηση των εκπαιδευομένων από αυτούς που ελέγχουν τους αλγόριθμους, μπορεί να διαστρεβλώσει το σκοπό και τους στόχους της εξΑΕ. Αν ληφθούν υπόψη παιδαγωγικά και ηθικά κριτήρια κατά τη χρήση της, τότε ενδέχεται να υπάρξει μια πραγματικά αποτελεσματική εξΑΕ. Η Τεχνητή Νοημοσύνη μπορεί να αναλαμβάνει διαχειριστικά θέματα εργασιών, ενώ οι εκπαιδευτικοί να επικεντρώνονται στον παράγοντα άνθρωπο και στην ποιοτική  εκπαίδευση.

# data[].attributes.custom_properties.9dJI0jXc
Τεχνητή Νοημοσύνη και Παιδεία - Α’ Επεισόδιο: https://www.youtube.com/watch?v=6sy3iM8jQIE Τεχνητή Νοημοσύνη και Παιδεία - Β’ Επεισόδιο: https://www.youtube.com/watch?v=mlZ3xDmYh_0

# data[].attributes.custom_properties.ESFTL-6w
Παπαδημητρίου, Σ. (2022). Τα Μέσα επικοινωνίας στην ψηφιακή εποχή. Στο Σ. Παπαδημητρίου, Β. Ιωακειμίδου & Α. Καρατράντου (Επιμ.), Θεματική Ενότητα ΕΤΑ62: Ψηφιακά Μέσα στην Εκπαίδευση και την Επικοινωνία. Πάτρα: Ελληνικό Ανοικτό Πανεπιστήμιο.